《早行即事》
明代·林大春

碧雾涌诸峰，青虹绘林麓。一雨送新凉，郊原半膏沐。

晓来行路人，觌之自怡乐。平生泽物心，所至问民瘼。

但云穫有秋，室家愿始足。是时正西成，田畴尽收熟。

黄云被江干，清流灌幽木。悠悠白鹭飞，片片秋云落。

感此念所之，民命在司牧。禁闼故所恋，淮阳今不薄。

爰言谢同心，聊以慰空谷。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。